**Dôvodová správa**

**Všeobecná časť**

Predkladá sa návrh zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov (ďalej len „ návrh zákona“).

Návrh zákona reaguje na Doplňujúce odôvodnené stanovisko INFR(2018)2183 C(2023)6185 final adresované Slovenskej republike podľa článku 258 Zmluvy o fungovaní Európskej únie z dôvodu nesúladu ustanovení slovenského práva s článkom 53 smernice 2005/36/ES. Zo strany Slovenskej republiky je potrebné v čo najkratšom čase pristúpiť k potrebným úpravám § 34b zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov. V prípade, ak si Slovenská republika nesplní povinnosti vyplývajúce z ustanovení smernice, Európska komisia by pokračovala v konaní podľa článku 258 Zmluvy o fungovaní Európskej únie z dôvodu nesúladu niektorých ustanovení slovenského práva s článkom 53 smernice 2005/36/ES, ktoré by mohlo finálne viesť až k rozsudku Súdneho dvora Európskej únie obsahujúcom uloženie finančnej sankcie.

Ďalej sa nahrádzajú časti prílohy č. 3 „Uznávanie diplomov o špecializácii v súvislosti s transpozíciou Delegovaného rozhodnutia komisie (EÚ) 2023/2383 z 23. mája 2023, ktorým sa mení príloha V k smernici Európskeho parlamentu a Rady 2005/36/ES, pokiaľ ide o doklady o formálnej kvalifikácii a názvy špecializačných odborov (Ú.v. EÚ L 2383, 9. 10. 2023).

V nadväznosti na potrebu riešenia akútneho nedostatku pracovníkov v zdravotníctve je prospektívne umožniť výkon odborných pracovných činnosti v zdravotníckych povolaniach praktická sestra - asistent, zubný asistent a sanitár, študentom a žiakom vybraných študijných odborov, už po ukončení akademického roka a školského roka 2023/2024, teda už počas letných prázdnin v roku 2024, prostredníctvom pracovno-právneho alebo obdobného pracovnoprávneho vzťahu. V období čerpania letných dovoleniek zdravotníckymi pracovníkmi sa tak umožní posilnenie zabezpečenia poskytovania zdravotnej starostlivosti žiakmi stredných zdravotníckych škôl a študentmi vysokých škôl. Opatrenie globálne podporí motiváciu študentov vysokých škôl a žiakov stredných zdravotníckych škôl pre zdravotnícke povolanie ako aj výkon odborných pracovných činností, zlepší ich adaptáciu v zdravotníckych zariadeniach, ako aj formovanie vzájomných vzťahov v multidisciplinárnych tímoch. Zamestnávatelia získajú príležitosť pre potencionálne obsadzovanie pracovných miest novými zamestnancami a budovanie ich kariérneho rastu.

Zjednodušuje a odbyrokratizuje sa proces zaraďovania zdravotníckych pracovníkov do špecializačného štúdia, vrátane rezidentského štúdia. Na základe potrieb aplikačnej praxe a v súlade s cieľmi rezidentského štúdia, ako nástroja na doplnenie systému poskytovania zdravotnej starostlivosti príslušnými špecialistami, sa upravujú niektoré ustanovenia týkajúce sa rezidentského štúdia. Zavádza sa spolupráca Ministerstva zdravotníctva SR so samosprávnymi krajmi v oblasti uplatnenia absolventov rezidentského štúdia, s cieľom zavedenia systémového opatrenia na plynulejšie, efektívnejšie a adresnejšie dopĺňanie absolventov rezidentského štúdia do ústavnej a ambulantnej praxe so zameraním sa na regióny Slovenska s nedostatkom zdravotníckych špecialistov. Úpravou sa umožní, aby bol zamestnávateľom zdravotníckych pracovníkov zaradených do rezidentského štúdia aj poskytovateľ ambulantnej zdravotnej starostlivosti, u ktorého bude môcť absolvent rezidentského štúdia po úspešnom ukončení štúdia poskytovať zdravotnú starostlivosť. Úspešný absolvent rezidentského štúdia sa bude môcť uplatniť aj v ústavnom zdravotníckom zariadení. Ďalej sa absolventovi rezidentského štúdia umožní v päťročnom období poskytovania zdravotnej starostlivosti získať nadväzujúcu špecializáciu, alebo certifikovanú pracovnú činnosť, ktorej doba získavania bude započítaná do tohto obdobia. Upravujú sa podmienky na vydávanie a uverejňovanie minimálnych štandardov pre špecializačné študijné programy, minimálnych štandardov pre certifikačné študijné programy, minimálnych štandardov pre študijné programy sústavného vzdelávania z dôvodu možnosti flexibilnejších zmien vo vzdelávaní zdravotníckych pracovníkov v súlade s vedecko-technickým pokrokom.

Návrh zákona nemá vplyvy na rozpočet a služby verejnej správy, na limit verejných výdavkov, podnikateľské prostredie, životné prostredie, informatizáciu spoločnosti a ani sociálne vplyvy, vplyvy na manželstvo, rodičovstvo a rodinu.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu, zákonmi a ostatnými všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná a právom Európskej únie.

**Doložka vybraných vplyvov**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 1. **Základné údaje** | | | | | | | | | | |
| **Názov materiálu** | | | | | | | | | | |
| Návrh zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov | | | | | | | | | | |
| **Predkladateľ (a spolupredkladateľ)** | | | | | | | | | | |
| Ministerstvo zdravotníctva Slovenskej republiky | | | | | | | | | | |
| **Charakter predkladaného materiálu** | |  | | Materiál nelegislatívnej povahy | | | | | | |
|  | | Materiál legislatívnej povahy | | | | | | |
|  | | Transpozícia práva EÚ | | | | | | |
| Smernica Európskeho parlamentu a Rady 2005/36/ES zo 7. septembra 2005 o uznávaní odborných kvalifikácií Delegované rozhodnutie Komisie (EÚ) 2023/2383 z 23. mája 2023, ktorým sa mení príloha V k smernici Európskeho parlamentu a Rady 2005/36/ES, pokiaľ ide o doklady o formálnej kvalifikácii a názvy špecializačných odborov (Ú. v. EÚ L 2383, 9. 10. 2023) | | | | | | | | | | |
| **Termín začiatku a ukončenia PPK** | | | | | |  | | | | |
| **Predpokladaný termín predloženia na pripomienkové konanie** | | | | | |  | | | | |
| **Predpokladaný termín začiatku a ukončenia ZP\*\*** | | | | | |  | | | | |
| **Predpokladaný termín predloženia na rokovanie vlády SR\*** | | | | | | apríl 2024 | | | | |
|  | | | | | | | | | | |
| 1. **Definovanie problému** | | | | | | | | | | |
| Jednou zo základných povinností členského štátu Európskej únie je transponovanie smerníc do vnútroštátneho právneho poriadku. Neprebratie smernice a následné neoznámenie prebratia smernice, prípadne neplnenie konkrétnych povinností vyplývajúcich zo smerníc je dôvodom na začatie konania podľa článku 226 Zmluvy o založení Európskeho spoločenstva pre nesplnenie zmluvných povinností. V konaní podľa článku 226 Zmluvy o založení Európskeho spoločenstva môžu byť rozhodnutím Súdneho dvora ES uložené Slovenskej republike sankcie, ktoré Európska komisia navrhuje podľa oznámenia Komisie o uplatňovaní článku 228 ZES.  Minimálne štandardy pre špecializačné študijné programy, minimálne štandardy pre certifikačné študijné programy, minimálne štandardy pre študijné programy sústavného vzdelávania sú ustanovené všeobecne záväzným právnym predpisom. Vzhľadom k rozsiahlosti právneho predpisu a k dĺžke legislatívnemu procesu nie je možné aktualizovať minimálne štandardy nadväzne na rýchly rozvoj medicínskych poznatkov.  Nedostatok zdravotníckych pracovníkov sa dostáva do fázy, kedy sú odborníci v spolupráci s kompetentnými orgánmi štátu nútení uvažovať nad presunom odborných kompetencií zdravotníckych pracovníkov, ako aj opätovne zaviesť model výkonu pracovných činností študentami a žiakmi vybraných študijných odborov už počas štúdia.  Zamestnávateľom zdravotníckych pracovníkov zaradených do rezidentského štúdia môže byť len ústavné zdravotnícke zariadenie a po ukončení štúdia môžu poskytovať zdravotnú starostlivosť len u poskytovateľa ambulantnej zdravotnej starostlivosti. | | | | | | | | | | |
| 1. **Ciele a výsledný stav** | | | | | | | | | | |
| Návrh zákona reaguje na Doplňujúce odôvodnené stanovisko INFR(2018)2183 C(2023)6185 final adresované Slovenskej republike podľa článku 258 Zmluvy o fungovaní Európskej únie z dôvodu nesúladu ustanovení slovenského práva s článkom 53 smernice 2005/36/ES. V Úradnom vestníku Európskej únie L 2383 bolo dňa 9. októbra 2023 uverejnené Delegované rozhodnutie komisie (EÚ) 2023/2383 z 23. mája 2023, ktorým sa mení príloha V k smernici Európskeho parlamentu a Rady 2005/36/ES, pokiaľ ide o doklady o formálnej kvalifikácii a názvy špecializačných odborov. Povinnosťou členského štátu Európskej únie je transponovanie smerníc do vnútroštátneho právneho poriadku.  Cieľom návrhu zákona je zabezpečiť ďalšie vzdelávanie zdravotníckych pracovníkov v súlade s najnovšími vedecko-technickými poznatkami v zdravotníctve.  Umožnením výkonu odborných pracovných činností žiakom a študentom vybraných študijných odborov v zdravotníckych povolaniach praktická sestra–asistent, zubný asistent a sanitár bude posilnené zabezpečenie poskytovania zdravotnej starostlivosti u poskytovateľov zdravotnej starostlivosti.  Úpravou návrhu zákona je umožnené, aby bol zamestnávateľom zdravotníckych pracovníkov zaradených do rezidentského aj poskytovateľ ambulantnej zdravotnej starostlivosti, u ktorého bude môcť absolvent rezidentského štúdia po úspešnom ukončení štúdia poskytovať zdravotnú starostlivosť. Úspešný absolvent rezidentského štúdia sa bude môcť uplatniť aj v ústavnom zdravotníckom zariadení a umožní sa mu v päťročnom povinnom období poskytovania zdravotnej starostlivosti nadobudnúť ďalšiu súvisiacu tzv. nadstavbovú špecializáciu a certifikovanú pracovnú činnosť, ktorej doba získavania bude započítaná do tohto obdobia. | | | | | | | | | | |
| 1. **Dotknuté subjekty** | | | | | | | | | | |
| Cudzinci (zdravotnícki pracovníci), ktorí majú záujem vykonávať zdravotnícke povolanie na území Slovenskej republiky; zdravotnícki pracovníci; poskytovatelia zdravotnej starostlivosti; žiaci stredných zdravotníckych škôl a študenti vysokých škôl vybraných študijných odborov; vzdelávacie ustanovizne a vyššie územné celky. | | | | | | | | | | |
| 1. **Alternatívne riešenia** | | | | | | | | | | |
| Alternatívnym riešením je nulový variant, t. j. neprijatie právneho predpisu, čo by z hľadiska Európskej komisie znamenalo, že právny predpis zostáva v rozpore so smernicou Európskeho parlamentu a Rady 2005/36/ES zo 7. septembra 2005 o uznávaní odborných kvalifikácií v platnom znení. V prípade nevykonania úprav v predkladanom materiáli by Európska komisia pokračovala v konaní podľa článku 258 Zmluvy o fungovaní Európskej únie z dôvodu nesúladu niektorých ustanovení slovenského práva s článkom 53 smernice 2005/36/ES.  Ďalšie vzdelávanie zdravotníckych pracovníkov nebude operatívne reflektovať na najnovšie vedecko-technicko-medicínske poznatky v zdravotníctve.  Nebude umožnený výkon odborných pracovných činností pre žiakov a študentov vybraných zdravotníckych študijných odborov.  Neprijatím návrhu zákona sa prehlbuje závažnosť problematiky ľudských zdrojov v slovenskom zdravotníctve. | | | | | | | | | | |
| 1. **Vykonávacie predpisy** | | | | | | | | | | |
| *Predpokladá sa prijatie/zmena vykonávacích predpisov?* | | | | | | | **Áno** | | **Nie** | |
| *Ak áno, uveďte ktoré oblasti budú nimi upravené, resp. ktorých vykonávacích predpisov sa zmena dotkne:* | | | | | | | | | | |
| 1. **Transpozícia práva EÚ** | | | | | | | | | | |
| *Uveďte, či v predkladanom návrhu právneho predpisu dochádza ku goldplatingu podľa tabuľky zhody,*  *resp. či ku goldplatingu dochádza pri implementácii práva EÚ.*  *☐ Áno ☒ Nie*  *Ak áno, uveďte, ktorých vplyvov podľa bodu 9 sa goldplating týka:* | | | | | | | | | | |
|  | | | | | | | | | | |
| 1. **Preskúmanie účelnosti** | | | | | | | | | | |
| *Uveďte termín, kedy by malo dôjsť k preskúmaniu účinnosti a účelnosti predkladaného materiálu.*  *Uveďte kritériá, na základe ktorých bude preskúmanie vykonané.*  Termín preskúmania účelnosti: rok po dátume účinnosti návrhu zákona  Kritériá:   * zastavenie konania vo veci infringement-u zo strany Európskej komisie a neuloženie sankcie Slovenskej republike rozhodnutím Súdneho dvora ES, * transpozícia Delegovaného rozhodnutia komisie (EÚ) 2023/2383 z 23. mája 2023, * inovácie minimálnych štandardov pre špecializačné študijné programy a minimálnych štandardov pre certifikačné študijné programy pre zdravotnícke povolanie lekár, * počet rezidentov zaradených do rezidentského štúdia k 1. októbru 2024 a k 1. februáru 2025. | | | | | | | | | | |
| \* vyplniť iba v prípade, ak materiál nie je zahrnutý do Plánu práce vlády Slovenskej republiky alebo Plánu legislatívnych úloh vlády Slovenskej republiky.  \*\* vyplniť iba v prípade, ak sa záverečné posúdenie vybraných vplyvov uskutočnilo v zmysle bodu 9.1. jednotnej metodiky. | | | | | | | | | | |
| 1. **Vybrané vplyvy materiálu** | | | | | | | | | | |
| **Vplyvy na rozpočet verejnej správy** |  | | **Pozitívne** | |  | | **Žiadne** |  | | **Negatívne** |
| z toho rozpočtovo zabezpečené vplyvy,  v prípade identifikovaného negatívneho  vplyvu |  | | Áno | |  | | Nie |  | | Čiastočne |
| **Vplyvy na podnikateľské prostredie** |  | | **Pozitívne** | |  | | **Žiadne** |  | | **Negatívne** |
| z toho vplyvy na MSP |  | | Pozitívne | |  | | Žiadne |  | | Negatívne |
| Mechanizmus znižovania byrokracie  a nákladov sa uplatňuje: |  | | Áno | | |  |  |  | | Nie |
| **Sociálne vplyvy** |  | | **Pozitívne** | |  | | **Žiadne** |  | | **Negatívne** |
| **Vplyvy na životné prostredie** |  | | **Pozitívne** | |  | | **Žiadne** |  | | **Negatívne** |
| **Vplyvy na informatizáciu spoločnosti** |  | | **Pozitívne** | |  | | **Žiadne** |  | | **Negatívne** |

|  |  |  |  |  |  |  |  |
| --- | --- | --- | --- | --- | --- | --- | --- |
| **Vplyvy na služby verejnej správy pre občana, z toho** |  |  |  | |  |  |  |
| **vplyvy služieb verejnej správy na občana** |  | **Pozitívne** | |  | **Žiadne** |  | **Negatívne** |
| **vplyvy na procesy služieb vo verejnej správe** |  | **Pozitívne** | |  | **Žiadne** |  | **Negatívne** |

|  |  |  |  |  |  |  |
| --- | --- | --- | --- | --- | --- | --- |
| **Vplyvy na manželstvo, rodičovstvo a rodinu** |  | **Pozitívne** |  | **Žiadne** |  | **Negatívne** |

|  |
| --- |
| 1. **Poznámky** |
| V prípade potreby uveďte doplňujúce informácie k identifikovaným vplyvom a ich analýzam. Informácie v tejto časti slúžia na zhrnutie vplyvov a nie ako náhrada za vypracovanie príslušných analýz vybraných vplyvov. |
| 1. **Kontakt na spracovateľa** |
| prof. PhDr. Mgr. Monika Jankechová, PhD., Ministerstvo zdravotníctva Slovenskej republiky, kontakt: monika.jankechova@health.gov.sk |
| 1. **Zdroje** |
| Vnútorná evidencia Ministerstva zdravotníctva Slovenskej republiky. Spolupráca s príslušnými vzdelávacími ustanovizňami, poskytovateľmi zdravotnej starostlivosti a vyššími územnými celkami. |
| 1. **Stanovisko Komisie na posudzovanie vybraných vplyvov z PPK č. ..........**   (v prípade, ak sa uskutočnilo v zmysle bodu 8.1 Jednotnej metodiky) |
| |  |  |  | | --- | --- | --- | | **Súhlasné** | **Súhlasné s návrhom na dopracovanie** | **Nesúhlasné** |   **Uveďte pripomienky zo stanoviska Komisie z časti II. spolu s Vaším vyhodnotením:** |
| 1. **Stanovisko Komisie na posudzovanie vybraných vplyvov zo záverečného posúdenia č. ..........** (v prípade, ak sa uskutočnilo v zmysle bodu 9.1. Jednotnej metodiky) |
| |  |  |  | | --- | --- | --- | | **Súhlasné** | **Súhlasné s  návrhom na dopracovanie** | **Nesúhlasné** |   **Uveďte pripomienky zo stanoviska Komisie z časti II. spolu s Vaším vyhodnotením:** |

**DOLOŽKA ZLUČITEĽNOSTI**

**návrhu zákona s právom Európskej únie**

1. **Navrhovateľ zákona:** Ministerstvo zdravotníctva Slovenskej republiky

2. **Názov návrhu zákona:** Zákon, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov

3. **Predmet návrhu zákona je upravený v práve Európskej únie**

a) v primárnom práve

Zmluva o fungovaní Európskej únie čl. 4 ods. 2 písm. a), čl. 45, 49, 56, 78, 79 a 165

b) v sekundárnom práve

Smernica Európskeho parlamentu a Rady 2005/36/ES zo 7. septembra 2005 o uznávaní odborných kvalifikácií (Ú. v. EÚ L 255, 30.9.2005) v platnom znení - gestor Ministerstvo školstva, vedy, výskumu a mládeže Slovenskej republiky;

Smernica Európskeho parlamentu a Rady 2013/55/EÚ z 20. novembra 2013, ktorou sa mení smernica 2005/36/ES o uznávaní odborných kvalifikácií a nariadenie (EÚ) č. 1024/2012 o administratívnej spolupráci prostredníctvom informačného systému o vnútornom trhu (nariadenie o IMI) (Ú. v. EÚ L 354, 28. 12. 2013); gestor Ministerstvo školstva, vedy, výskumu a mládeže Slovenskej republiky;

Delegované rozhodnutie Komisie (EÚ) 2023/2383 z 23. mája 2023, ktorým sa mení príloha V k smernici Európskeho parlamentu a Rady 2005/36/ES, pokiaľ ide o doklady o formálnej kvalifikácii a názvy špecializačných odborov (Ú. v. EÚ L 2383, 9. 10. 2023) - gestor Ministerstvo školstva, vedy, výskumu a mládeže Slovenskej republiky.

c) v judikatúre Súdneho dvora Európskej únie

nie je

4. **Záväzky Slovenskej republiky vo vzťahu k Európskej únii:**

1. lehota na prebratie smernice alebo lehota na implementáciu nariadenia alebo rozhodnutia

Lehota na prebratie smernice Európskeho parlamentu a Rady 2005/36/ES zo 7. septembra 2005 o uznávaní odborných kvalifikácií bola do 20. októbra 2007.

Lehota na prebratie predmetného delegovaného rozhodnutia Komisie (EÚ) 2023/2383 nie je určená, nakoľko nadobúda účinnosť dňom oznámenia členským štátom (Ú. v. EÚ L 2383, 9. 10. 2023).

1. informácia o začatí konania v rámci „EÚ Pilot“ alebo o začatí postupu Európskej komisie, alebo o konaní Súdneho dvora Európskej únie proti Slovenskej republike podľa čl. 258 a 260 Zmluvy o fungovaní Európskej únie v jej platnom znení, spolu s uvedením konkrétnych vytýkaných nedostatkov a požiadaviek na zabezpečenie nápravy so zreteľom na nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie

Ku dňu predloženia návrhu zákona v oblasti jeho právnej úpravy

* nebolo začaté konanie v rámci „EÚ Pilot“,
* bol začatý postup Európskej komisie podľa čl. 258 Zmluvy o fungovaní Európskej únie v jej platnom znení - porušenie INFR(2018)2183 C(2023)6185 final, doplňujúce odôvodené stanovisko.

1. informácia o právnych predpisoch, v ktorých sú preberané smernice už prebraté spolu s uvedením rozsahu tohto prebratia

Smernica Európskeho parlamentu a Rady 2005/36/ES v platnom znení bola prebratá do

- zákona č. 422/2015 Z. z. o uznávaní dokladov o vzdelaní a o uznávaní odborných kvalifikácii a o zmene a doplnení niektorých zákonov v znení neskorších predpisov,

- zákona č. 455/1991 Zb. o živnostenskom podnikaní (živnostenský zákon) v znení neskorších predpisov,

- zákona č. 78/1992 Zb. o daňových poradcoch a Slovenskej komore daňových poradcov v znení neskorších predpisov,

- zákona č. 138/1992 Zb. o autorizovaných architektoch a autorizovaných stavebných inžinieroch v znení neskorších predpisov,

- zákona č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov,

- zákona č. 442/2004 Z. z. o súkromných veterinárnych lekároch, o Komore veterinárnych lekárov Slovenskej republiky a o zmene a doplnení zákona č. 88/2002 Z. z. o veterinárnej starostlivosti a o zmene niektorých zákonov v znení neskorších predpisov v znení neskorších predpisov,

- zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov,

- zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov,

- zákona č. 39/2007 Z. z. o veterinárnej starostlivosti v znení neskorších predpisov,

- zákona č. 569/2007 Z. z. o geologických prácach (geologický zákon) v znení neskorších predpisov,

- nariadenia vlády Slovenskej republiky č. 296/2010 Z. z. o odbornej spôsobilosti na výkon zdravotníckeho povolania, spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností v znení neskorších predpisov,

- vyhlášky Ministerstva školstva, vedy, výskumu a športu Slovenskej republiky č. 16/2016 Z. z., ktorou sa ustanovujú profesijné organizácie, ktorých členovia vykonávajú regulované povolanie s právom používať profesijné tituly a regulované povolania s koordináciou vzdelania v znení vyhlášky č. 359/2016 Z. z., ktorou sa mení a dopĺňa vyhláška Ministerstva školstva, vedy, výskumu a športu Slovenskej republiky č. 16/2016 Z. z., ktorou sa ustanovujú profesijné organizácie, ktorých členovia vykonávajú regulované povolanie s právom používať profesijné tituly a regulované povolania s koordináciou vzdelania.

Delegované rozhodnutie bude premietnuté do návrhu zákona v častiach týkajúcich sa uznávania špecializovaných kvalifikácií lekárov a zubných lekárov.

**5. Návrh zákona je zlučiteľný s právom s právom Európskej únie:**

úplne

**Osobitná časť**

**K čl. I**

**K bodu 1 (§ 27 ods. 11 až 13)**

Na základe nedostatku zdravotníckych pracovníkov, najmä členov ošetrovateľských tímov sa vytvára tlak na akútne riešenia, tak aby bolo dosiahnuteľné v najkratšom možnom časovom období eliminovať vzniknutú situáciu. V zdravotníctve sa umožní výkon odborných pracovných činnosti v zdravotníckych povolaniach praktická sestra - asistent, zubný asistent a sanitár, študentom a žiakom vybraných študijných odborov.

**K bodu 2 (§ 31 od. 5)**

Ustanovením sa upravujú podmienky výkonu odborných pracovných činností pre študentov a žiakov definovaných v § 27 ods. 11 až 13 tak, aby sa na nich nevzťahovala registrácia v príslušnej komore a podmienka preukazovania odbornej spôsobilosti, nakoľko ešte nenadobudli predmetné vzdelávanie a teda nie sú ani držiteľmi dokladu o ukončení vzdelania.

**K bodu 3 [§ 34b ods. 1 písm. d)]**

Dopĺňa sa, že ovládanie štátneho jazyka možno preukázať aj dokladom (osvedčením) o postavení Slováka žijúceho v zahraničí podľa zákona č. 474/2005 Z. z. o Slovákoch žijúcich v zahraničí a o zmene a doplnení niektorých zákonov v znení neskorších predpisov. Úpravou sa zabezpečí, aby občania iných štátov, ktorí sú súčasne Slovákmi žijúcimi zahraničí a majú záujem o výkon zdravotníckych povolaní nemuseli na Slovensku absolvovať overenie ovládania štátneho jazyka. Rozširujú sa spôsoby preukazovania ovládania štátneho jazyka.

**K bodu 4 [§ 34b ods. 1 písm. e) a f)]**

Dopĺňa sa, že ovládanie štátneho jazyka možno preukázať aj dokladom vydaným ministerstvom zdravotníctva po kladnom posúdení dôkazu o ovládaní štátneho jazyka navrhnutého cudzincom Výrazne sa pre cudzincov rozširujú možnosti preukázania ovládania štátneho jazyka.

**K bodu 5 (§ 34b ods. 2 až 4)**

Definujú sa náležitosti a prílohy žiadosti o posúdenie dôkazu o ovládaní štátneho jazyka navrhnutého cudzincom. Súčasne sa upravuje proces posudzovania uvedeného dôkazu o ovládaní štátneho jazyka ministerstvom zdravotníctva primerane odborným pracovným činnostiam, ktoré bude cudzinec vykonávať.

**K bodu 6 (§ 34b ods. 6)**

Legislatívno-technická úprava.

**K bodu 7 (§ 34b ods. 7)**

Legislatívno-technická úprava.

**K bodu 8 (§ 34b ods. 8)**

Upravuje sa minimálna početnosť overení ovládania štátneho jazyka vykonávaných ministerstvom zdravotníctva.

**K bodu 9, 10 a 11 (§ 34b ods. 10, 11 a 12)**

Legislatívno-technické úpravy.

**K bodu 12 a 13 (§ 39 ods. 5)**

Úpravou sa skracujú lehoty na zaradenie zdravotníckeho pracovníka do špecializačného štúdia alebo certifikačnej prípravy. Skrátením lehoty sa zabezpečí pre zdravotníckeho pracovníka možnosť začatia vzdelávania ihneď po doručení kompletnej žiadosti. Z dôvodu odbyrokratizovania sa povinnosť dokladovania úradne osvedčených kópií dokladov nepožaduje, postačuje kópia príslušného dokladu.

**K bodu 14 (§ 39 ods. 6)**

Legislatívno-technická úprava nadväzujúca na navrhovanú úpravu § 39 odseku 7.

**K bodu 15 (§ 39 ods. 7)**

Ide o precizovanie textu týkajúceho sa 30 dňovej lehoty na vyzvanie zdravotníckeho pracovníka na doplnenie nekompletnej žiadosti. Znižuje sa administratívna záťaž pre vzdelávacie ustanovizne, ktoré museli podľa platnej právnej úpravy v prípade nedoplnenia žiadosti zdravotníckeho pracovníka vyradiť. Uvedený úkon si vyžadoval najprv zdravotníckeho pracovníka zaradiť dňom doručenia, aj v prípade nekompletnej žiadosti a následne ho vyradiť, ak v stanovenej lehote nedoplnil požadované doklady, čo zakladalo zvýšenú administratívnu záťaž pre vzdelávacie ustanovizne, ktoré údaje o zaradení a vyradení majú povinnosť vkladať do Centrálneho registra zdravotníckych pracovníkov v ďalšom vzdelávaní, ako aj informovať o tejto skutočnosti žiadateľov o zaradenie.

**K bodu 16 (§ 39b ods. 2)**

Zdravotníckemu pracovníkovi sa pred zaradením do rezidentského štúdia umožňuje výber zamestnávateľa, ktorým môže byť poskytovateľ ústavnej zdravotnej starostlivosti alebo poskytovateľ všeobecnej ambulantnej starostlivosti alebo poskytovateľ špecializovanej ambulantnej starostlivosti. Predmetná úprava vychádza z požiadaviek aplikačnej praxe (požiadavka Spoločnosti všeobecných lekárov Slovenska, Slovenská spoločnosť všeobecného praktického lekárstva, Asociácie súkromných lekárov Slovenskej republiky, Slovenskej spoločnosti primárnej pediatrickej starostlivosti, Slovenskej lekárskej spoločnosti a Zväzu ambulantných poskytovateľov) a v rámci zverejnenej predbežnej informácie k predmetnému návrhu zákona, uverejnenej na informačnom portáli Slov-Lex sa vyjadrila AZZZ SR (Asociácia zamestnávateľských zväzov a združení Slovenskej republiky) s požiadavkou na umožnenie, aby bol zamestnávateľom rezidenta aj poskytovateľ ambulantnej zdravotnej starostlivosti.

**K bodu 17 a 18 [§ 39b ods. 6 písm. a), c) a d)]**

Znižuje sa byrokratické zaťaženie zdravotníckeho pracovníka pri podávaní žiadosti o zaradenie do rezidentského štúdia, čím sa aj výrazne zjednodušuje administratívny proces tohto konania.

**K bodu 19 (§ 39b ods. 8)**

Pre ministerstvo zdravotníctva sa stanovuje termín zverejnenia špecializačných odborov rezidentského štúdia a označenie samosprávneho kraja, v ktorom po ukončení rezidentského štúdia bude rezident poskytovať zdravotnú starostlivosť.

**K bodu 20 [§ 39b ods. 13 písm. c)]**

Precizovanie povinnosti zdravotníckeho pracovníka po úspešnom ukončení rezidentského štúdia oznamovať informácie o začatí a priebehu poskytovania zdravotnej starostlivosti za každý rok, v ktorom poskytoval zdravotnú starostlivosti úhrnne päť rokov, z dôvodu sprehľadnenia plnenia povinností zdravotníckeho pracovníka, ktorý úspešne ukončil rezidentské štúdium, ktoré bolo financované zo štátneho rozpočtu prostredníctvom rozpočtovej kapitoly ministerstva zdravotníctva.

**K bodu 21 (§ 39b ods. 14)**

Zavádzajú sa povinnosti pre zdravotníckeho pracovníka, ktorý úspešne ukončil rezidentské štúdium v špecializačnom odbore inom ako všeobecné lekárstvo, a to bezodkladne začať vykonávať zdravotnícke povolanie a poskytovať zdravotnú starostlivosť v požadovanej dĺžke v rozsahu ustanoveného týždenného pracovného času. Uvedeným ustanovením sa umožní, aby sa úspešný absolvent rezidentského štúdia uplatnil po ukončení štúdia aj u poskytovateľa ústavnej zdravotnej starostlivosti.

**K bodu 22 (§ 39b ods. 15)**

Obdobie dočasnej pracovnej neschopnosti, obdobie materskej dovolenky, obdobie rodičovskej dovolenky, alebo obdobie, v ktorom zdravotnícky pracovník nemohol poskytovať zdravotnú starostlivosť z iných dôvodov hodných osobitného zreteľa sa nezapočítava do lehoty začatia ani celkovej doby poskytovania zdravotnej starostlivosti úspešnému absolventovi rezidentského štúdia, ktorý sa po ukončení štúdia uplatnil u poskytovateľa ústavnej zdravotnej starostlivosti.

**K bodu 23 a 24 (§ 39b ods. 18 a 19)**

Legislatívno-technické úpravy.

**K bodu 25 a 26 (§ 39b ods. 21 a 22)**

Legislatívno-technická úprava vyplývajúca z doplnenia nového ustanovenia § 39b ods. 14.

**K bodu 27 a 28 (§ 39b ods. 23 a 27)**

Legislatívno-technická úprava a precizovanie textu, keďže zdravotnícky pracovník je rezidentom len do úspešného ukončenia rezidentského štúdia.

**K bodu 29 (§ 39b ods. 29 a 30)**

Upravuje sa aj spolupráca so samosprávnymi krajmi, ako systémové opatrenie na plynulejšie doplnenie absolventov rezidentského štúdia do ústavnej a ambulantnej praxe so zameraním sa na menej atraktívne regióny Slovenska. Úspešnému absolventovi rezidentského štúdia sa ďalej umožní v päťročnom povinnom období poskytovania zdravotnej starostlivosti nadobudnúť ďalšiu súvisiacu tzv. nadstavbovú špecializáciu a certifikovanú pracovnú činnosť, ktorej doba získavania bude započítaná do tohto obdobia.

**K bodu 30 (§ 40 ods. 2)**

Mení sa forma vydávania a zverejňovania minimálnych štandardov ďalšieho vzdelávania. Súčasný spôsob vydávania minimálnych štandardov formou všeobecne záväzného právneho predpisu bol nevyhovujúci z dôvodu, že neumožňoval včas reflektovať na požiadavky aplikačnej praxe a nové trendy v príslušných odboroch kvôli dlhotrvajúcemu legislatívnemu procesu. Navrhuje sa vydávanie minimálnych štandardov vo vestníku ministerstva zdravotníctva a súčasne ich uverejňovanie na svojom webovom sídle.

**K bodu 31 (§ 40 ods. 3)**

Ide o odstránenie duplicity, keďže podmienky pre získanie akreditácie študijných programov sú ustanovené v „Zásadách akreditácie na uskutočňovanie študijných programov“ (ďalej len „zásady akreditácie“), ktoré schvaľuje ministerstvo zdravotníctva. Žiadateľ o akreditáciu musí predložiť ministerstvu zdravotníctva projekt vypracovaný v zmysle zásad akreditácie.

**K bodu 32 (§ 40 ods. 4)**

Legislatívno-technická úprava, nadväzujúca na nové znenie § 40 ods. 3.

**K bodu 33 (§ 40 ods. 5 a 6)**

Ide o odstránenie duplicity, keďže podmienky pre získanie akreditácie študijných programov sú ustanovené v zásadách akreditácie, ktoré schvaľuje ministerstvo zdravotníctva. Žiadateľ o akreditáciu musí predložiť ministerstvu zdravotníctva projekt vypracovaný v zmysle zásad akreditácie. Upravuje sa spôsob dokladovania zmluvy, ktorá sa v aplikačnej praxi ukázala ako nadbytočná byrokracia v súvislosti s možnosťou overenia zmluvy v Centrálnom registri zmlúv. Odstraňuje sa administratívna záťaž pre vzdelávacie ustanovizne zmenou spôsobu oznamovania údajov o zamestnávateľovi zdravotníckeho pracovníka zaradeného do ďalšieho vzdelávania.

**K bodu 34 (§ 40 ods. 8)**

Legislatívno-technická úprava, nadväzujúca na nové znenie § 40 ods. 3, 5 a 6.

**K bodu 35 [§ 40 ods. 12 písm. a)]**

Cieľom navrhovanej úpravy, nadväzne na zmenu spôsobu vydávania minimálnych štandardov v § 40 ods. 2 a uverejnenie minimálnych štandardov na webovom sídle MZ SR, je zadefinovanie okolností, na základe ktorých môže účastník študijného programu dokončiť vzdelávanie podľa pôvodného minimálneho štandardu. Za takéto okolnosti, ktoré by mohli mať negatívny dopad na dokončenie už začatého štúdia, možno považovať napríklad skutočnosť, keď účastník vzdelávania už má splnené všetky podmienky vyplývajúce z akreditovaného študijného programu, má podanú žiadosť o vykonanie záverečnej skúšky, predĺžila sa dĺžka študijného programu oproti pôvodnému študijnému programu alebo mal účastník vzdelávania prerušené štúdium, prípadne ďalšie dôvody hodné osobitného zreteľa.

**K bodu 36 [§ 40 ods. 12 písm. j)]**

Optimalizácia počtu termínov špecializačných skúšok na základe požiadaviek aplikačnej praxe. Ide o racionalizáciu administratívneho procesu v súvislosti s realizáciou špecializačných skúšok vzdelávacími ustanovizňami pri ukončení špecializačného štúdia pre zdravotnícke povolania lekár a zubný lekár.

**K bodu 37 a 38 [§ 40 ods. 12 písm. k) a m)]**

Odstránenie legislatívno - technických chýb.

**K bodu 39 (§ 40 ods. 15)**

Z dôvodu zefektívnenia ďalšieho vzdelávania sa umožňuje súbeh vzdelávania v dvoch certifikačných študijných programoch.

**K bodu 40 (§ 40 ods. 20 a 21)**

Ustanovuje sa lehota pre podanie opätovnej žiadosti o akreditáciu, v prípade ak ministerstvo zdravotníctva zamietlo žiadosť žiadateľovi z dôvodu nedodržania stanovenej lehoty. Definuje sa zoznam údajov o vzdelávacej ustanovizni, ktoré ministerstvo zdravotníctva zverejňuje na svojom webovom sídle.

**K bodu 41 (§ 40 ods. 22)**

Definuje sa zoznam údajov o vzdelávacej ustanovizni, ktoré ministerstvo zdravotníctva poskytuje Národnému centru zdravotníckych informácií.

**K bodu 42 a 43 (§ 42 ods. 1 a § 80 ods. 9)**

Legislatívno-technické úpravy vyplývajúce zo zmeny § 27, tak aby sa na študentov a žiakov nevzťahovali povinnosti sústavne sa vzdelávať a povinnosti súvisiace s registráciou v príslušnej komore a používaním elektronického preukazu zdravotníckeho pracovníka.

**K bodu 44 [§ 82 ods. 5 písm. c)]**

Legislatívno-technická úprava a precizovanie textu nadväzne na nové ustanovenie § 39b ods. 14.

**K bodu 45 a 46 [§ 82 ods. 6 písm. a), b) a d)]**

Legislatívno-technická úprava nadväzujúca na úpravu § 40.

**K bodu 47 [§ 82 ods. 6 písm. f)]**

Zavedenie pokuty pre samosprávne kraje za porušenie povinností poskytovania údajov ministerstvu zdravotníctva o počte chýbajúcich zdravotníckych pracovníkov v jednotlivých špecializačných odboroch.

**K bodu 48 [§ 82 ods. 6 písm. h)]**

Legislatívno-technická úprava.

**K bodu 49 (§ 92a ods. 3)**

Z dôvodu absencie povinnosti pre vzdelávacie ustanovizne poskytovať údaj o zamestnávateľovi zdravotníckeho pracovníka zaradeného do ďalšieho vzdelávania v Centrálnom registri zdravotníckych pracovníkov v ďalšom vzdelávaní je potrebné z dôvodu evidencie a kontroly v súvislosti s možnosťou absolvovania povinnej odbornej zdravotníckej praxe aj na vlastnom pracovisku.

Taktiež chýbali údaje o započítaní časti absolvovaného špecializačného štúdia pri zmene špecializačného odboru, započítaní časti absolvovaného špecializačného štúdia alebo absolvovanej časti certifikačnej prípravy pri zmene vzdelávacej ustanovizne. Vzhľadom na veľký rozsah súvisiacich legislatívno-technických úprav sa predkladá nové znenie § 92a ods. 3.

**K bodu 50 (príloha č. 1, bod 19)**

V prílohe č. 1 sa dopĺňa zoznam preberaných právne záväzných aktov Európskej únie.

**K bodu 51 [príloha č. 3 časť A, písm. a)]**

Na základe početných aktualizácií legislatívnych, regulačných a správnych ustanovení týkajúcich sa vydávania dokladov v jednotlivých členských štátoch sa v prílohe č. 3 časti A písmene a) v tabuľke č. 1 menia označenia názvov udeľujúcich orgánov a názvov dokladov, ktoré sa uznávajú  ako diplom o špecializácii v príslušnom špecializačnom odbore v zdravotníckom povolaní lekár získaný v Slovenskej republike podľa tabuľky č. 2, v ktorej jednotlivé členské štáty taktiež zmenili, doplnili alebo vypustili názvy špecializačných odborov. Do návrhu zákona sa premietajú len zmeny vyplývajúce z delegovaných rozhodnutí Komisie meniacich prílohu V smernice 2005/36/ES v častiach týkajúcich sa uznávania špecializovaných kvalifikácií lekárov a zubných lekárov. Ostatné zmeny prílohy V smernice 2005/36/ES sú predmetom úprav právnych predpisov v pôsobnosti iných rezortov.

**K bodu 52 [príloha č. 3 časť A, písm. c)]**

Na základe početných aktualizácií legislatívnych, regulačných a správnych ustanovení týkajúcich sa vydávania dokladov v jednotlivých členských štátoch sa v prílohe č. 3 v časti A  písmene c) v tabuľke č. 3 menia označenia názvov profesijných titulov ako aj názvov dokladov, ktoré sa uznávajú ako diplom o špecializácii v špecializačnom odbore všeobecné lekárstvo v zdravotníckom povolaní lekár získaný v Slovenskej republike. Do návrhu zákona sa premietajú len zmeny vyplývajúce z delegovaných rozhodnutí Komisie meniacich prílohu V smernice 2005/36/ES v častiach týkajúcich sa uznávania špecializovaných kvalifikácií lekárov a zubných lekárov. Ostatné zmeny prílohy V smernice 2005/36/ES sú predmetom úprav právnych predpisov v pôsobnosti iných rezortov.

**K bodu 53 [príloha č. 3 časť B, písm. a) tabuľka č. 1]**

Na základe početných aktualizácií legislatívnych, regulačných a správnych ustanovení týkajúcich sa vydávania dokladov v jednotlivých členských štátoch sa v prílohe č. 3 v časti B písmene a)  v tabuľke č. 1 menia označenia názvov udeľujúcich orgánov ako aj názvov dokladov, ktoré sa uznávajú  ako diplom o špecializácii v  špecializačnom odbore čeľustná ortopédia v zdravotníckom povolaní  zubný lekár získaný v Slovenskej republike. Do návrhu zákona sa premietajú len zmeny vyplývajúce z delegovaných rozhodnutí Komisie meniacich prílohu V smernice 2005/36/ES v častiach týkajúcich sa uznávania špecializovaných kvalifikácií lekárov a zubných lekárov. Ostatné zmeny prílohy V smernice 2005/36/ES sú predmetom úprav právnych predpisov v pôsobnosti iných rezortov.

**K bodu 54 [príloha č. 3 časť B, písm. a) tabuľka č. 2]**

Na základe početných aktualizácií legislatívnych, regulačných a správnych ustanovení týkajúcich sa vydávania dokladov v jednotlivých členských štátoch sa v prílohe č. 3 v časti B v písmene b) v tabuľke č. 2 menia označenia názvov udeľujúcich orgánov ako aj názvov dokladov, ktoré sa uznávajú ako diplom o špecializácii v špecializačnom odbore maxilofaciálna chirurgia v zdravotníckom povolaní zubný lekár získaný v Slovenskej republike. Do návrhu zákona sa premietajú len zmeny vyplývajúce z delegovaných rozhodnutí Komisie meniacich prílohu V smernice 2005/36/ES v častiach týkajúcich sa uznávania špecializovaných kvalifikácií lekárov a zubných lekárov. Ostatné zmeny prílohy V smernice 2005/36/ES sú predmetom úprav právnych predpisov v pôsobnosti iných rezortov.

**K čl. II**

Vzhľadom na naliehavosť úpravy sa navrhuje, aby bola účinnosť návrhu zákona nadobudnutá dňom vyhlásenia.

V Bratislave dňa 17. apríla 2024

**Robert Fico**

**predseda vlády**

**Slovenskej republiky**

**Zuzana Dolinková**

**ministerka zdravotníctva**

**Slovenskej republiky**